 Ọrọ buruku toun-tẹrin, Ṣeun Kuti ranṣẹ sí Naira Marley lọgba ẹwọn : Yooba bọ, wọn lọrọ to n pa oloko lẹkun, ọrọ ọhun laparo fi n ṣe ẹrin rin. Owe yii lo wọ bi Naira Marley, iyẹn Afeez Adeshina Faṣọla, olorin taka-sufee ṣe wa latimọle awọn ọlọpaa ni Panti lori ọrọ iku MohBad ti wọn fẹsun rẹ kan an, nigba tawọn ololufẹ Naira Marley n kẹdun ajaga to we mọ ọkunrin naa lẹsẹ, niṣe ni Ṣeun Kuti, onkọrin afro to jẹ ọmọ bibi Fẹla Kuti sọ ọrọ mi-in, o ni ko si wahala fun Naira, igbadun lo gbọdọ wa lahaamọ Panti, o si gbọdọ maa dupẹ lọwọ ẹlẹdaa ẹ ni pe oun ti kọkọ ṣaaju ẹ wa ni Panti loṣu diẹ sẹyin, tori lẹyin toun kuro nibẹ, oun ti pada lọọ tun gbogbo ahamọ naa ṣe, o nawo nara si atunṣe tọilẹẹti, ile-iwẹ, titi kan kikun ogiri ibẹ lọda, pẹlu ero pe oun le ma pẹẹ pada sibẹ, amọ ni bayii to jẹ Naira Marley ni wọn mu sibẹ lasiko yii, o ni kọkunrin naa maa gbadun aye ẹ nibẹ ni, tori Panti ti yatọ si tigba ti wọn mu oun.Ọrọ buruku toun tẹrin lọrọ ọhun jọ nigba ti Ṣeun Kuti n sọrọ yii lori fidio kan to gbe sori ẹrọ ayelujara Instagiraamu rẹ lalẹ ọjọ Abamẹta, Satide, ọjọ keje, oṣu Kẹwaa yii, nigba to n sọrọ lori abọ iwadii awọn ọlọpaa lori iku gbajugbaja onkọrin hipọọpu nni, Ilerioluwa Ọladimeji Alọba, to ku lojiji lọjọ kejila oṣu Kẹsan-an ọdun yii.Ọrọ iku yii lo mu kawọn ọlọpaa fi pampẹ ofin gbe Naira Marley ati ọrẹ rẹ Sam Larry, iyẹn Samson Balogun Eletu, ti wọn fẹsun idunkooko mọni ati fifiya jẹ oloogbe lọna aitọ kan, wọn foju wọn bale-ẹjọ, adajọ si ti ni ki wọn ṣi fi wọn sahaamọ Panti na, kawọn ọlọpaa le raaye ṣe iwadii wọn doju ami.Ẹ oo ranti pe ahamọ Panti yii kan naa ni wọn fi Ṣeun Kuti si fun bii ọsẹ meji gbako, nigba ti wọn fẹsun kan an pe o ṣakọlu si ọlọpaa kan lori afara Kẹta lEkoo lọjọ kẹtala oṣu Kẹfa ọdun yii, fidio kan ṣafihan ibi to ti n gba ọlọpaa naa leti leralera, o lo wa ọkọ rẹ niwakuwa, lo ba bẹrẹ si i din dundu iya fun laifi ti yunifọọmu ọrun ẹ pe, eyi to mu ki ọga ọlọpaa patapata igba naa, to ti fẹyin ti bayii, IGP Alkali Baba, paṣẹ pe ki wọn lọọ mu un satimọle, lẹyin naa ni wọn wọ ọ rele-ẹjọ.Bi Ṣeun ṣe ranti awọn ohun to ṣẹlẹ lẹyin naa lo sọ loju opo Instagiraamu rẹ pe:Ọpọ nnkan ni mo ti ṣe ti mi o pariwo sita o, amọ o ṣe pataki fun mi ki n sọ diẹ nipa wọn bayii. Tori o le jẹ ẹyin lo maa kan lọlaa. Nigba ti mo kuro latimọle Panti, njẹ ẹ mọ nnkan akọkọ ti mo ṣe nigba ti mo dele? Mo fawọn eeyan mi lowo pe ki wọn lọọ ba mi ṣatunṣe atimọle Panti yẹn, wọn paarọ ileeyagbẹ ẹ, baluwẹ to wa nibẹ, wọn tun gbogbo ara ogiri ibẹ kun.Owo ara mi ni mo na sibẹ, apo mi ni mo ti sanwo, nigba ti mo ri i pe o le di ọla ki n tun ba ara mi nibẹ. Ẹni ba sọ pe mo purọ, ẹ lọ si Panti kẹ ẹ lọọ beere.Ni bayii, Naira, iyẹn Naira Marley le maa gbadun owo ti mo na sibẹ.Bẹẹ ni Ṣeun Kuti sọ. 